Supărat că iubita sa vrea să plece în Spania, un orădean a găsit o manieră inedită să-i demonstreze dragostea şi pentru a o convinge să se răzgândească. Săptămâna trecută, în noaptea de joi spre vineri, tânărul, care s-a semnat simplu "Fish" (adică Peşte), a umplut maşina fetei, parcată pe strada Sovata, cu bileţele de hârtie tip post-it, pe fiecare dintre ele scriindu-i câte un mesaj de dragoste.

"I need you" ("Am nevoie de tine"), "Andra, te iubesc", "Sunt nebun", "Nu pleca", "Te vreau" - sunt doar câteva din vorbele lăsate de amorezul dornic ca aleasa inimii să rămână lângă el.

Bihorel nu ştie ce reacţie a avut Andra când şi-a văzut maşina, mai cu seamă dacă o fi având nevoie urgentă să se deplaseze undeva, dar se bucură că "peştişorul" nu s-a gândit totuşi să-şi scrie declaraţiile de dragoste direct pe caroserie. Că atunci sigur se lua Andra şi pleca în lume ca din puşcă...